Biex tiżgura li ċ-ċittadini jkunu jistgħu jkomplu jgawdu r-roaming mingħajr tariffi addizzjonali meta jivvjaġġaw fl-UE, il-Kummissjoni llum ipproponiet Regolament ġdid dwar ir-Roaming. Fi żmien meta l-ivvjaġġar mhux essenzjali huwa skuraġġut, din hija azzjoni importanti aħna u nippreparaw ruħna għal futur isbaħ. Ir-regolament il-ġdid se jestendi r-regoli attwali li se jiskadu fl-2022 b'għaxar snin oħra. Se jiżgura wkoll servizzi tar-roaming aħjar għall-vjaġġaturi. Pereżempju, il-konsumaturi se jkunu intitolati li jkollhom l-istess kwalità u veloċità tal-konnessjoni tan-network mobbli f'pajjiżhom anke jekk qegħdin barra minn pajjiżhom, fejn ikun hemm networks ekwivalenti disponibbli. Ir-regoli l-ġodda se jiżguraw ukoll aċċess effiċjenti għas-servizzi ta' emerġenza,fosthom aktar għarfien dwar mezzi alternattivi għall-persuni b'diżabilità, kif ukoll aktar għarfien min-naħa tal-konsumaturi dwar il-possibbiltà ta' tariffi meta jużaw servizzi b'valur miżjud waqt ir-roaming. Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: Qegħdin fejn qegħdin fl-Ewropa, nistgħu nitkellmu mal-għeżież tagħna, nitkellmu dwar il-business, u nirrakkontaw storja jew tnejn waqt li nkunu fit-triq mingħajr ma ninkwetaw dwar il-kont. It-tmiem tat-tariffi tar-roaming huwa eżempju ewlieni ta' kif l-UE żżomm miljuni ta' ċittadini konnessi u ttejbilhom ħajjithom. Ir-regoli l-ġodda se jżommu r-roaming mingħajr tariffi żejda u saħansitra jagħmluh aħjar.'' Thierry Breton, il-Kummissarju għas-Suq Intern, qal: “Miljuni ta' Ewropej ilhom igawdu l-benefiċċji tar-roaming fl-UE kollha kemm hi, mingħajr tariffi addizzjonali. Ir-roaming huwa riżultat importanti tas-suq uniku u kellu suċċess kbir. Fid-Deċennju Diġitali Ewropew kulħadd jista' jkollu konnettività eċċellenti, ikun fejn ikun fl-Ewropa, eżatt bħal f'pajjiżu. Illum nikkonfermaw l-impenn lejn iċ-ċittadini tagħna. B'mod parallel naħdmu biex nappoġġaw l-investiment fl-infrastruttura adegwata.” Skont stħarriġ ġdid tal-Ewrobarometru, nofs l-Ewropej li għandhom mobile vvjaġġaw lejn pajjiż ieħor tal-UE fl-aħħar sentejn. Grazzi għar-Regolament attwali dwar ir-roaming it-tariffi tar-roaming tal-UE spiċċaw fil-15 ta' Ġunju 2017 u, minn dakinhar, kważi 170 miljun ċittadin qegħdin jiffrankaw l-ispejjeż tar-roaming filwaqt li xorta jgawdu l-benefiċċju li jibqgħu konnessi waqt li jkunu qegħdin jivvjaġġaw fis-suq uniku. L-użu tar-roaming tad-data żdied bi 17 -il darba fis-sajf tal-2019, meta mqabbel mas-sajf ta' qabel it-tneħħija tal-ħlas addizzjonali tar-roaming (is-sajf tal-2016). Iż-żieda massiva u rapida li kien hemm fit-traffiku tar-roaming minn Ġunju 2017 'l hawn, turi li t-tmiem tat-tariffi tar-roaming fetaħ beraħ il-bibien biex tiżdied id-domanda għall-konsum mobbli mill-vjaġġaturi fis-27 Stat Membru tal-UE, kif ukoll fl-Iżlanda, il-Liechtensein u n-Norveġja. Ir-regoli attwali jiskadu fit-30 ta' Ġunju 2022, u l-kondizzjonijiet tas-suq tat-telekomunikazzjoni mobbli għadhom mhumiex iwasslu għal ‘roaming daqslikieku f'pajjiżek' sostenibbli għan-negozji u għall-klijenti li jkunu qegħdin jivvjaġġaw fl-UE. Għalhekk, huwa importanti li r-regoli jiġu estiżi. Skont l-aħħar data tal-Ewrobarometru, 33% tan-nies qalu li meta kienu qed jivvjaġġaw fl-UE, il-veloċità tal-internet mobbli kienet iktar baxxa minn dik li normalment ikollhom f'pajjiżhom, u 28% qalu li l-istandard tan-network kien inqas minn tad-dar (eż. 3G minflok 4G). Ir-regoli l-ġodda proposti llum għandhom l-għan li jiżguraw li ċ-ċittadini u n-negozji jibbenefikaw mill-istess kwalità ta' servizzi kif jagħmlu f'pajjiżhom. Dan ifisser li jekk ikollhom veloċitajiet 4G u issa anke 5G bħala parti mill-abbonament tagħhom, m'għandux ikollhom veloċitajiet tan-network aktar baxxi meta jużaw ir-roaming fejn dawn in-networks huma disponibbli. F'dak li għandu x'jaqsam ma' servizzi 5G, il-konsumaturi tajjeb ikunu jafu li jistgħu jużaw ċertu applikazzjonijiet u servizzi bir-roaming. Barra minn hekk, l-operaturi fil-pajjiż fejn tkun qed issir iż-żjara għandhom jagħtu aċċess għat-teknoloġiji kollha u l-ġenerazzjonijiet kollha tan-networks meta ssir talba raġonevoli għal aċċess għar-roaming bl-ingrossa. Ir-regolament propost għandu l-għan li jiżgura li l-klijenti li jkunu qegħdin jużaw ir-roaming ikunu jistgħu jaċċessaw mingħajr xkiel is-servizzi ta' emerġenza u jibbenefikaw mit-trażmissjoni tal-post fejn ikunu qegħdin mingħajr ħlas, inkluż permezz ta' mezzi oħra li mhumiex it-telefonati bil-vuċi, bħal b'SMS jew bl-applikazzjonijiet ta' emerġenza. Barra minn hekk, il-vjaġġaturi għandhom jiġu infurmati dwar il-mezzi li bihom jistgħu jaqbdu mas-servizzi ta' emerġenza — inklużi dawk imfassla għal persuni b'diżabilità — fil-pajjiż tal-UE li jkunu qegħdin iżuru. Waqt ir-roaming, il-vjaġġaturi għandhom ikunu jistgħu jċemplu b'mod kunfidenti biex jaċċessaw servizzi b'valur miżjud, bħal helpdesks tekniċi, is-servizzi ta' assistenza għall-klijenti tal-linji tal-ajru jew tal-kumpanijii tal-assigurazzjoni, jew anke numri freephone, li jista' jkollhom tariffi mhux mistennija waqt ir-roaming. Ir-regoli l-ġodda tar-roaming jitolbu lill-operaturi biex jipprovdu biżżejjed informazzjoni lill-konsumaturi dwar iż-żieda fl-ispejjeż li jista' jkollhom iħallsu meta jużaw servizzi b'valur miżjud waqt ir-roaming. Ir-regoli l-ġodda se jiżguraw li r-roaming mingħajr tariffi u l-benefiċċji mtejba għall-konsumaturi jkunu sostenibbli għall-operaturi. Ir-regoli jipprevedu aktar tnaqqis fil-prezzijiet tar-roaming bl-ingrossa –– il-prezzijiet li l-operaturi jitolbu lil xulxin għall-użu tan-network tagħhom meta l-klijenti tagħhom jivvjaġġaw barra mill-pajjiż. Il-limiti fuq il-prezzijiet tal-interoperatur huma stabbiliti f'livell li jippermetti lill-operaturi jirkupraw l-ispiża tal-forniment tas-servizzi tar-roaming. Fl-istess ħin, dan jippreserva l-inċentivi għall-investiment fin-networks u jevita li tiġi mxekkla l-kompetizzjoni domestika fis-swieq tal-pajjiżi li tkun qed issir iż-żjara fihom. Il-Kummissjoni riċentament reġgħet eżaminat ir-regolament li neħħa t-tariffi tar-roaming minn Ġunju 2017 għal perjodu inizjali ta' ħames snin. Ir-rapporti tar-rieżami wrew li l-politiki tal-“użu ġust”, jew il-miżuri li l-operaturi jistgħu jieħdu biex jipprevjenu l-abbuż tar-roaming u tas-sistema ta' derogi eċċezzjonali għar-regoli, kienu qegħdin jiffunzjonaw biex jiġu evitati effetti negattivi fuq is-swieq nazzjonali, fuq l-operaturi u fuq il-konsumaturi. Ir-rieżami kkonkluda wkoll li l-miżuri biex jiġu rregolati l-prezzijiet tal-interoperaturi għadhom meħtieġa biex tiġi żgurata s-sostenibbiltà tar-roaming. Ikkonferma wkoll li d-domanda għas-servizzi mobbli waqt l-ivvjaġġar fl-UE/ŻEE żdiedet b'mod mgħaġġel minn meta tneħħew it-tariffi tar-roaming. Bħala parti mir-rieżami tagħha, il-Kummissjoni wettqet ukoll konsultazzjoni pubblika, minn Ġunju sa Settembru 2020, biex tiġbor il-fehmiet dwar is-servizzi tar-roaming bl-imnut u bl-ingrossa u dwar l-impatt li jista' jkollha l-estensjoni ta' dawn ir-regoli. Regolament Ġdid dwar ir-Roaming — Mistoqsijiet u Tweġibiet Propost regolament ġdid dwar ir-roaming Informazzjoni dwar ir-Roaming fl-UE Fuljett dwar ir-Roaming Mistoqsijiet u Tweġibiet |Roaming Rapporti u Studji dwar ir-Roaming